Worcester F 80 Distinctiones

231 Sanguis Christi est peccantibus

Sanguis Christi est peccantibus in remedium, penitentibus in refugium,[[1]](#footnote-1) laborantibus et pugnantibus in auxilium.[[2]](#footnote-2)

¶ De primo mouet peccatores quantum in se est ad dolorem contricionis, ad pudorem confessionis, ad laborem satisfaccionis quia tria medelam operantur.

¶ De primo, Bernardus, visa Christi passione, quis tam delicatus qui non abstineat, tam iracundus quin detumescat, tam maliciosus quin condonet. Exemplum de adamante qui scinditur sanguine hircino. De secundo Bernardus quantum displicet Deo impudencia peccantis, tamen placet Deo verecundia penitentis. Ideo dicitur [Job] 16[:19]: *Terra, ne operias sanguinem meum*, enim tu peccator qui terra es ne occultes peccatum tuum pro quo sanguis meus effusus est.

¶ De tercio si exemptus est a passione flagellorum et a numero filiorum. Hoc figuratur Matt. 27[:51-52]: Petra scinditur, in contricione, monumentum aperitur, in confessione, corpus quod dormierat, per desidiam, surgit ad operandum in satisfaccione.

¶ Secundo sanguis Christi vtilis est penitentibus et hoc propter tria. Solent enim penitentes desperare pro grauitate offense sicut Cayn, Gen. 4[:13]: Quid *dixit maior est mea iniquitas, quam vt veniam*, etc. Aliquando ex timore pene sicut Saul quando vidit Philisteos apropinquantes oc-

/fol. 299rb/

cidit seipsum desperans se posse euadere, [1] Reg. vltimo [31:4]. Quandoque pro enormitate culpe sicut patuit de Juda. Sed contra ista est sanguis Christi in refugium quia mundat culpa, reconsiliat offensam, soluit penam.

¶ De primo, Apo. 1[:5]: *Dilexit nos, et lauit in sanguine suo*. Velut in lexiua calefacta igne amoris, mater quandoque balneat filium suum in lacte, sed Christus lauit in sanguine. Nonne ergo plus dilexit quam mater. Exemplum de Constantino qui noluit balneari in sanguine puerorum, Heb. 9[:14]: *Sanguis Christi* emundat consciencias nostras *ab operibus*.

¶ De secundo, Colo. 1[:19-20]: *Complacuit* ei *omnem plenitudinem*, etc. vsque *pacificans per sanguinem.* Ante ipsum nemo potuit pacificare sed vniuit naturas et sicut contingit inter rixantes mediator recipit mortem partibus illesis, Ysai. 53[:8]: *Propter scelus populi mei percussi eum*.

¶ De tercio ipse exsoluit penam quia aufert eternitatem et mitigat acerbitatem commutans eternum in temporale Psal. [102:4]: *Qui redemit de* *interitu vitam tuam*. Cum ergo dicat [1] Pet. 1[:18]: *Non corruptibilibus, auro* et *argento, redempti estis*. Non oportet computare cum aliquo de pena nisi cum ipso aut eius vicario sacerdote quia ipse tantum soluit quod Deus pater non potest amplius exigere. Ideoque omne iudicium dedit filio qui tam care nos redemit quod nullus potest forum retrahere aut infringere. Item sanguis Christi est laborantibus et pugnantibus in auxilium. Nam animat ad aggrediendum, confortat ad sustinendum, roborat ad triumphandum.

¶ De primo, [1] Mach. 6[:34]: *Ostenderunt elephantis sanguinem.* [1] Pet. 4[:1]: *Christo in carne passo, vos eadem cogitatione armamini*. De secundo, Heb. 12[:3]: *Recogitate eum qui talem*, etc. Hic nota [Gen. 37:23] de tunica Joseph intincta. Et quomodo milites Romani[[3]](#footnote-3) pridie ante bellum induebantur tunicis rubeis. Ipse Christus ponit tunicam suam intinctam in conspectu nostro ad animandum nos. Vnde Bernardus, si passio Christi ad memoriam reducatur nil tam durum quod non equanimiter tolleretur.

¶ De tercio, Apo. 12[:10]: *Proiectus est accusator fratrum nostrorum*. Timet enim diabolus signum vexilli crucis.

¶ Item, sanguis Christi prouocat ad sequendum et ostendit viam sicut sanguis animalis uulnerati excitate canem venaticum ad sequendum, [1] Pet. 2[:22]: *Christus*

/fol. 299va/

*passus est pro nobis, vobis relinquens exemplum ut sequamini*. Et Apo. 19[:13-14]: *Vir erat vestitus veste aspersa sanguine*. Et *exercitus* celi *sequebatur eum*. Item passio Christi fuit scripturarum apericio. Vnde nec discipuli Christi ante passionem Christi scripturas intelligebant. In cuius signa in passione Christi velum templi scissum est. Et Heb. 9[:7]: Sacerdos non intrabat templum *sine sanguine* quia occulta scripturarum non penetrantur sine fide passionis.

¶ Item secundum iura et secundum naturalem equitatem res inuenta debet restitui ei qui perdidit. Vnde cum Christus virtute passionis recuperauit hereditatem nostram deperditam debet eam restituere Ade et filiis suis, Psal. [15:5]: *Tu es qui* restituis *hereditatem meam mihi*. Sed solet res inuenta pro modico vendi, Psal. [105:24]: *Pro nichilo habuerunt terram*, etc.

1. refugium ] Lambeth, F 128 *corr.* remedium F 80. [↑](#footnote-ref-1)
2. pugnantibus in auxilium ] Lambeth, F 128 *corr.* pugnatores in articulum, F 80. [↑](#footnote-ref-2)
3. Romani ] *add.* ~~prelii~~ F 80. [↑](#footnote-ref-3)